CELEX: 32015R1362
Language: sl
Date: 2015-08-06 00:00:00
Title: Uredba Komisije (EU) 2015/1362 z dne 6. avgusta 2015 o spremembi Priloge III k Uredbi (ES) št. 1333/2008 Evropskega parlamenta in Sveta v zvezi z uporabo silicijevega dioksida (E 551) v izvlečkih rožmarina (E 392) (Besedilo velja za EGP)

7.8.2015   
            
            
               SL
            
            
               Uradni list Evropske unije
            
            
               L 210/22
            
         UREDBA KOMISIJE (EU) 2015/1362
   z dne 6. avgusta 2015
   o spremembi Priloge III k Uredbi (ES) št. 1333/2008 Evropskega parlamenta in Sveta v zvezi z uporabo silicijevega dioksida (E 551) v izvlečkih rožmarina (E 392)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               Priloga III k Uredbi (ES) št. 1333/2008 določa seznam Unije aditivov za živila, odobrenih za uporabo v aditivih za živila, encimih za živila, aromah za živila in hranilih, ter pogoje njihove uporabe.
            
         
               (2)
            
            
               Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
            
         
               (3)
            
            
               Dne 27. oktobra 2014 je bil vložen zahtevek za odobritev uporabe silicijevega dioksida (E 551) kot sredstva proti strjevanju, ki se dodaja antioksidativnemu aditivu za živila v obliki prahu – izvlečku rožmarina (E 392), in dan na voljo državam članicam v skladu s členom 4 Uredbe (ES) št. 1331/2008.
            
         
               (4)
            
            
               Uporaba silicijevega dioksida (E 551) kot sredstva proti strjevanju bi omogočila izvlečku rožmarina v prahu, da dlje časa ostanek sipek in se ne sprime/zgosti do roka uporabnosti, da se z njim lažje ravna in da se učinkoviteje uporablja, kadar se doda živilom.
            
         
               (5)
            
            
               Znanstveni odbor za hrano je za skupino ADI (sprejemljiv dnevni vnos) vzpostavil raven „ni določeno“ za silicijev dioksid (E 551) in nekatere silikate (tj. natrijeve, kalijeve, kalcijeve in magnezijeve silikate), kadar se uporabljajo kot sredstva proti strjevanju (3). To pomeni, da v količinah, ki so potrebne za dosego želenega tehnološkega učinka, ne ogroža zdravja. Dodatna izpostavljenost potrošnikov silicijevemu dioksidu, kadar se uporablja kot sredstvo proti strjevanju v izvlečku rožmarina, bi ostala omejena.
            
         
               (6)
            
            
               V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge III k Uredbi (ES) št. 1333/2008 zaprositi za mnenje Agencije, razen če zadevna posodobitev ne bo imela učinka na zdravje ljudi.
            
         
               (7)
            
            
               Ker gre pri odobritvi uporabe silicijevega dioksida (E 551) v izvlečkih rožmarina (E 392) za posodobitev navedenega seznama, ki ne bo imela učinka na zdravje ljudi, Komisiji ni treba zaprositi za mnenje Agencije.
            
         
               (8)
            
            
               Zato je primerno, da se odobri uporaba silicijevega dioksida (E 551) kot sredstva proti strjevanju v izvlečkih rožmarina (E 392).
            
         
               (9)
            
            
               Prilogo III k Uredbi (ES) št. 1333/2008 bi bilo zato treba ustrezno spremeniti.
            
         
               (10)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga III k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   Uporablja se od trenutka, ko začne veljati ta uredba.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. avgusta 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  Poročilo Znanstvenega odbora za hrano, 25. serija, 1990.
   
      PRILOGA
      V delu 2 Priloge III k Uredbi (ES) št. 1333/2008 se za prvim vnosom za aditiv za živila E 551, silicijev dioksid, vstavi naslednji vnos:
      
         
                     „E 551
                  
                  
                     silicijev dioksid
                  
                  
                     30 000 mg/kg v pripravku
                  
                  
                     izvlečki rožmarina v prahu (E 392)“